Da Büßagang noch Canossa werd vo da Forschung voa ollm ois taktischa Schachzug vom Kini ogseng, um de drohnde Obsetzung duach de Fiastn zu entgeh. Timothy Reuter (1991) und Gerd Althoff (1993) ham de rituelln Handlunga Heinrichs in Canossa ois Akte vo ana deditio und weniga ois Kiachabiaß aafgfosst. 2008 hot Johannes Fried a Neiintapretation vo de Ereignissa voagstejt: Nochdem da Kini vom Kiachabann gleast worn is, hättn demnoch Heinrich und Gregor in Canossa an Friednsvatrog gschlossen. Des Gscheng in Canossa erscheint in dera Perspektiv ned ois Demiatigung, sondarn vuimehra ois großa Erfoig vom salischn Kini, wennglei de Gegna beida Seitn de Einigung boid zunichte gmacht ham. De Ibalegunga san von andare Forscha (Gerd Althoff, Stefan Weinfurtner und Steffen Patzold) kritisiert und zruckgwiesn worn. Fried hot doraufhi 2012 seine Argumenta in ausfiahlicha Forn no amoi doglegt. Althoff hot Frieds These in am 2014 erschienana Fachartikl erneit obgelehnt.